Беларуская мова

3 клас

*М.І. Новік,*

*настаўнік пачатковых класаў першай катэгорыі*

Тэма ўрока: Род назоўнікаў

Мэты ўрока:

- пашырыць веды аб назоўніку як часціне мовы;

- фарміраваць паняцце «род назоўнікаў», вучыць вызначаць род назоўнікаў шляхам падстаноўкі слоў *ён, мой; яна, мая; яно, маё*;

- узбагачаць слоўнік вучняў назвамі птушак;

- развіваць арфаграфічную пільнасць;

- выхоўваць клапатлівыя адносіны да прыроды, павагу да роднай беларускай мовы, павышаць моўную культуру.

Ход урока

1. Арганізацыйна-матывацыйны этап

Усміхніцеся адзін аднаму, мае маленькія сябры. Падарыце мне свае ўсмешкі. Дзякуй вам! Усмешка спрыяе прыемным зносінам і супрацоўніцтву, і я спадзяюся, што сёння мы будзем працаваць з задавальненнем.

*Дэвіз нашага ўрока:*

Не проста ў словы я гуляю, -

Мову родную вывучаю.

1. Праверка дамашняга задання
2. Моўная размінка

Я хачу прачытаць вершаваныя радкі Леанiда Дайнекі

Каб белы свет не здаўся вузкім,

Каб годна жыць паміж людзей,

Любіце мову беларускую,

Любіце з кожным днём мацней.

- Да чаго заклікае аўтар гэтага верша?

- Як лічыце, для чаго кожнаму чалавеку трэба вывучаць родную мову?

1. Арганізацыйна-пазнаваўчы этап

Беларуская мова прайшла нялёгкі шлях свайго станаўлення. Таму мову мы вывучаем каб валодаць ёю: правільна і прыгожа гаварыць, чытаць, дакладна, граматна выказваць свае думкі вусна і пісьмова. Кожны чалавек павінен не толькі добра ведаць сваю мову, але і шанаваць яе. Невыпадкова, 21 лютага наша краіна адзначае Дзень роднай мовы.

1. Этап актуалізацыі  ведаў вучняў

Паглядзіце на дошку: вы бачыце пялёсткі нейкай цудоўнай кветкі. Але яны забыліся, як называецца іх кветка, толькі памятаюць, што ўсе яны з адной сям’і – ЧАСЦІНЫ МОВЫ. Як называецца гэта кветка, вы даведаецеся, калі адгадаеце загадку.

Даўно жыву я ў гэтым свеце. Даю назвы ўсім прадметам. (Назоўнік)

Для таго, каб пялёсткі ажылі, давайце ўспомнім, што мы ведаем пра назоўнік.

*Гульня “Так або Не” (сігнальныя карткі)*

Назоўнік – гэта часціна мовы, якая абазначае прадмет?

Назоўнікі адказваюць на пытанні які? якая? якое? якія?

Назоўнікі змяняюцца па ліках

Назоўнікі ў форме адзіночнага ліку абазначаюць два і больш прадметаў?

Назоўнік *коні* ўжыты ў форме множнага ліку?

Назоўнік *штаны і санкі* ўжываюцца толькі ў форме адзіночнага ліку?

1. Паведамленне тэмы і мэты ўрока

Але гляньце, тры пялёсткі засталіся яшчэ без імені. Наша задача сёння – пазнаёміцца з яшчэ адной катэгорыяй, па якой змяняюцца назоўнікі.

1. Чыстапісанне

Бб бссб БВВБ бк бя

\_облака, бутарброд, почта *(воблака, бутэрброд, пошта)*

Мова – гэта вялікі народны скарб.

*У слоўнікавых словах знайдзіце памылкі і запішыце іх правільна*

1. Тлумачэнне новага матэрыялу

Малайцы, усё добра выканалi, за гэта я хачу расказаць вам казку.

 У адным горадзе жылі-былі кароль і каралева. Аднойчы сталі яны спрачацца: хто з іх самы галоўны. Кароль кажа: “Я самы галоўны. Таму што я - мужчына, я - кароль. Тут усё маё”. А каралева пярэчыць: “Я галоўная, бо я - каралева, я - жанчына. Гэта ўсё маё вакол”. І доўга яны так спрачаліся, пакуль не завітала да іх у госці Добрая Фея. “Што нам рабіць? – звярнулiся яны да Феі. - Дапамажы нам.”

 “Вось вам мая парада, - кажа Добрая Фея. - Размяркуйце паміж сабой усе прадметы ў царстве. Прадметы караля будуць тыя, пра якія ён зможа сказаць “ён, мой”, прадметы каралевы будуць тыя, пра якія яна зможа сказаць “яна, мая”. Калі такім чынам размяркуеце ўсе прадметы, палічыце, колькі іх у кожнага. У каго іх больш - той і галоўны.

 Але калі вы не зможаце ўсе прадметы размеркаваць паміж сабой, значыць вы аднолькавыя, абодва галоўныя. І ваша спрэчка не мае сэнсу”.

 Сталі кароль з каралевай называць прадметы. Кароль кажа: “Стол - ён мой; партрэт - ён мой, дыван - ён мой”. Каралева кажа: “Шафа - яна мая, кветка - яна мая, сукенка –-яна мая”.

 Доўга пералічвалі яны прадметы, шмат набраў кожны. Але да некаторых прадметаў не змаглі сказаць ні кароль - “ён мой”, ні каралева - “яна мая”. Люстэрка, дрэва, вакно…

 Гэтыя словы-прадметы аказаліся ні караля, ні каралевы. Нічые. Яны ні мужчынскага роду, ні жаночага – някага роду.

*Той, хто быць пісьменным хоча,*

*Знаць павінен з першых год*

*Род мужчынскі,*

*Род жаночы*

*І яшчэ — ніякі род. А. Вольскі.*

- Якога роду бываюць назоўнікі ў беларускай мове?

*Да назоўнікаў мужчынскага роду можна падставіць словы ён, мой: аловак;*

*Да назоўнікаў жаночага роду можна падставіць словы яна, мая: парта;*

*Да назоўнікаў ніякага роду можна падставіць словы яно, маё: акно;*

1. Першаснае замацаванне матэрыялу
2. Коратка над словамі падпісваем: м.р., ж.р., н.р.
3. Знаёмства з правілам на с.61.
4. Практыкаванне 103 – калектыўная праца каля дошкі. Размеркаваць назоўнікі па групах, абазначыць канчаткi.

??? – якiя канчаткi маюць назоўнікі кожнага рода. *(Завяжы вузялок!)*

4. Практыкаванне 104 – выбарачнае спісванне назваў птушак, вызначэнне іх роду.

- Пералічыце птушак, якія сустрэліся ў вершы?

- Якое пытанне задае дзяцел зязюлі?

- А дзе яна звычайна дзяе свае яечкі?

1. Фізкультхвілінка

Гэй, трэцякласнiкi, хутчэй падыміцеся! (вучні ўстаюць)

І да сонца пацягніцеся. (пацягваюцца)

Мы зарадку пачынаем, (хадзьба)

Быць здаровымі жадаем!

Усе распрацоўваем рукі, (рыўкі рукамі)

У іх прага да навукі!

Ногі трэба нам размяць - (падскокі)

Раз, два, тры, чатыры, пяць!

Зараз плечы распрацуем. (падыманне і апусканне плячэй)

Мы без працы не сумуем!

Трэба шыю нам размяць, (павароты галавы)

Каб усім плённа працаваць!

Рады мы ўсе знаёмствам

З беларускім красамоўствам! (паціскаюць адзін аднаму рукі)

1. Праца па тэме.

- Знаёмства з правапісам слоўнікавага слова булён. Высвятленне, якой часцінай мовы яно з’яўляецца, на якое пытанне адказвае. Падбор аднакаранёвых слоў да слоўнікавага слова. Пр.106.

1. Выпісаць: дзяўчынкі – назоўнікі жаночага роду; хлопчыкі – назоўнікі мужчынскага роду.

 Сонейка, лес, лісток, кветка, хлеб, птушка, дрэва, хмара, школа, бусел, неба, мора, кацяня.

*Якія назоўнікі не выпісалі? Чаму?*

2. Ад назоўнікаў мужчынскага роду ўтварыце назоўнікі жаночага роду.

 Сусед - … , сябар - … , вучань - … , артыст - …, настаўнік - … , унук - … , выдатнік - … .

3. У кожнай групе знайдзіце “лішняе” слова. Звярніце ўвагу на род назоўнікаў. Выпішыце толькі патрэбныя словы.

1) Бераг, хваля, вецер, турыст.

2) Вясна, цішыня, хмара, дождж.

3) Сіла, здароўе, воблака, мора.

1. Дамашняе заданне. Выстаўленне адзнак.

- Адкрыйце свае дзённікі, запішыце дамашняе заданне – пр. 107. Знайдзіце яго ў падручніку і прачытайце, што вам неабходна зрабіць. Усім зразумела?

1. Кантрольна-рэфлексіўны этап

АБВЯДЗI ЛIТАРУ ПРАВIЛЬНАГА АДКАЗА

 *1. На якія пытанні адказвае назоўнік:*

Г) які? якая? якія? якое?;

Д) што робіць? што зрабіў? што будзе рабіць?;

М) хто? што?.

 2*. Што абазначае назоўнік?:*

А) назвы прадметаў;

З) назвы дзеянняў;

Р) назвы прымет.

 3*. Адзнач сярод прыведзеных слоў назоўнікі*

Б) мядовы;

А) чырванець;

Л) адзенне.

 4.  *Калі да назоўніка можна паставіць словы ён, мой, то назоўнік*

С) жаночага роду

В) нiякага роду

А) мужчынскага роду

 5. *Калі да назоўніка можна паставіць словы яна, мая, то назоўнік*

Й) жаночага роду

Ш) нiякага роду

О) мужчынскага роду

 6. *Калі да назоўніка можна паставіць словы яно, маё, то назоўнік*

Л) жаночага роду

Ц) нiякага роду

Ю) мужчынскага роду

 7. *Знайдзi назоўнiк адзiночнага лiку*

К) штаны

Ы) снег

Ж) вераб’i

 Запiшыце ў радок выдзеленыя лiтары. Якое слова атрымалася? МАЛАЙЦЫ!